**“Devonu lug‘otit turk”da xalq o‘yinlari talqini.**

**Интерпретация народных игр в «Девану лугатит турк».**

**"Devanu Lughatit Türk"te halk oyunlarının yorumlanması.**

**Interpretation of folk games in "Devanu Lughatit Turk".**

**Ahrorbek A’zamjonovich Azizov**

**O‘zbekiston Fanlar akademiyasi**

**Tarix instituti kichik ilmiy xodimi, t.f.f.d.**

**Email:** [aahazizov@gmail.com](mailto:aahazizov@gmail.com)

ORCID: 0000-0001-9951-7429

**Тел: +998 97 429 02 42**

**Akhrorbek Azizov Azamjonovich**

**Özbekistan Bilimler Akademisi**

**Tarih Enstitüsü'nün genç araştırmacısı, PhD.**

**Akhrorbek Azizov Azamjonovich**

**Junior researcher of Institute of History of**

**Academy of Science of Uzbekistan, PhD.**

**Аnnotatsiya**

Ushbu maqolada “Devonu lug‘otit turk”da qayd etilgan xalq o‘yinlari bo‘yicha maʼlumotlar elshunoslik jihatidan tahlil etilgan. Devonda keltirib o‘tilgan o‘yinlarning turlari, o‘yin vositalari, o‘yin qoidalari, o‘ziga xosliklari va madaniy hayotdagi ahamiyati ochib berilgan. Turon xalqlari turmush tarzida uchragan o‘yinlarning devonda qayd etilgan ko‘rinishlari yoritib berilgan.

Milodning 8 – 13-yuzyilliklaridagi xalq o‘yinlarining shaxs tarbiyasidagi o‘rni, ahamiyati va aholi o‘rtasidagi tasavvurlarda aks etishi yoritib berilgan. Shuningdek, xalq o‘yinlarining insonlar turmush tarzi va madaniyatidagi talqini shu davrga oid boshqa tarixiy manbalar bilan qiyoslangan.

**Kalit so‘zlar:** kamon, yarish, amachliq, talas, qarin atmaq, tebuk, yuksak, to‘qoq.

**Аннотация**

В данной статье с точки зрения филологии анализируются сведения о народных играх, зафиксированные в «Девон луготит турк». Раскрываются типы игр, упомянутых в Девоне, игровые инструменты, правила игр, особенности и значение в культурной жизни. Выделяются формы игр, зафиксированные в диване, в образе жизни туранских народов.

Объясняется роль народных игр в VIII–XIII вв. н. э. в личном воспитании, их значение и отражение в воображении населения. Также интерпретация народных игр в образе жизни и культуре народа сравнивается с другими историческими источниками этого периода.

**Ключевые слова:** лук, яриш, амачлык, талас, карин атмак, тебук, юксук, тукак.

**Soyut**

Bu makalede "Devonu lug'otit türk" adlı eserde kayıtlı halk oyunlarına ilişkin bilgiler filoloji açısından incelenmektedir. Devon'da bahsedilen oyun türleri, oyun araçları, oyun kuralları, özellikleri ve kültürel yaşamdaki önemi ortaya konulmaktadır. Divanda kayıtlı oyun biçimleri Turan halklarının yaşam tarzında ön plana çıkmaktadır.

MS 8. - 13. yüzyıllarda halk oyunlarının kişisel eğitimdeki rolü, önemi ve halkın hayal gücüne yansıması anlatılmaktadır. Ayrıca halk oyunlarının insanların yaşam tarzı ve kültüründeki yorumu bu dönemin diğer tarihi kaynaklarıyla karşılaştırılmıştır.

**Anahtar kelimeler:** yay, yariş, amaçlık, talas, karin atmak, tebuk, yuksuk, tokoq.

**Annotation**

In this article, the information on folk games recorded in "Devonu lug'otit turk" is analyzed from the point of view of philology. The types of games mentioned in Devon, game tools, game rules, peculiarities, and importance in cultural life are revealed. The forms of games recorded in the divan are highlighted in the lifestyle of Turanian peoples.

The role of folk games in the 8th–13th centuries AD in personal education, their importance, and their reflection in the imaginations of the population are explained. Also, the interpretation of folk games in people's lifestyle and culture is compared with other historical sources of this period.

**Key words:** bow, yarish, amachliq, talas, karin atmak, tebuk, yuksuk, tokoq.

**Kirish.**

Qadimdan Turon hududi tamaddun o‘choqlaridan biri bo‘lib, insoniyat taraqqiyotida muhim ahamiyat kasb etgan. Аyniqsa, farzand tarbiyasi, jamiyatga to‘laqonli mos bo‘lgan yigit va qizlarni shakllantirish bo‘yicha o‘ziga xos tizim yaratilgan hamda ushbu tizim dunyoning boshqa xalqlari tomonidan qabul qilingan. Xususan, milodning 8 – 13-yuzyilliklarida turkiy xalqlar tomonidan ushbu maqsadlarda yaratilgan tizimda xalq o‘yinlari dolzarb ahamiyat kasb etadi.

Xalq o‘yinlari bilan bog‘liq maʼlumotlar milodning 8 – 13-yuzyilliklaridagi turli tarixiy manbalarda qayd etilgan. Ushbu tarixiy manbalar orasida “Devonu lug‘otit turk” elshunoslik jihatidan boy maʼlumotlarga egaligi bilan ajralib turadi. Ushbu manbada keltirilgan qator maʼlumotlar ichida xalq o‘yinlarining turlari, o‘yin jihozlari, qoidalari, meʼyorlari va madaniy hayotda aks etishi qayd etib o‘tilgan.

**Mavzuga oid adabiyotlarning sharhi.**

“Devonu lug‘otit turk”da xalq o‘yinlariga oid turli qimmatli maʼlumotlar qayd etilgan bo‘lib, ushbu muammo doirasida qator izlanishlar amalga oshirilgan. Bunday tadqiqotlar asosan, xo‘jalik, moddiy madaniyat, diniy qarashlar, turkiy xalqlar taqvimiga oid xalq bilimlari, xalq tabobati ko‘nikmalari bilan bog‘liq bo‘lib, xalq o‘yinlariga bag‘ishlangan elshunoslik jihatidan tahlil birgina izlanishda bajarilgan. Ushbu tadqiqot ishlari А. Аshirov, А. Sarimsoqov, Z. Isoqov, X. Jumanazarov kabi olimlar tomonidan o‘rganilgan. Xalq o‘yinlari bilan bog‘liq elshunoslik tadqiqot S. Yo‘ldoshev tomonidan bajarilgan hisoblanadi.

Yuqorida bajarilgan tadqiqotlar bevosita xalq o‘yinlariga bag‘ishlanmagan bo‘lib, milodning dastlabki yuzyilliklardagi turkiy xalqlarning etnografiyasi doirasida bajarilgan turli ilmiy muammolar atrofida ko‘rib chiqilgan. Xalq o‘yinlari bo‘yicha tadqiqotlarda devonga bevosita murojaat qilingan ishlar sanoqligina bo‘lib, ushbu davr aholi turmush tarzini yanada chuqurroq tadqiq etish va anglash uchun ushbu jihat dolzarb hisoblanadi.

**Tadqiqot metodologiyasi.**

Ushbu izlanish “Devonu lug‘otit turk”da qayd etilgan maʼlumotlarni shu davrda yozilgan boshqa tarixiy va adabiy manbalar bilan qiyosiy tahlil etish asosida bajarilgan. Shuningdek, maqolada milodning dastlabki yuzyilliklarida mavjud bo‘lgan xalq o‘yinlarining bugungi kundagi saqlanib qolgan ko‘rinishlari dala tadqiqotlari maʼlumotlari yordamida madaniy tahlil etilgan.

**Tahlil va natijalar.**

Milodning dastlabki yuzyilliklarida turkiy xalqlar hayoti, turmush tarzida farzand tarbiyasi muhim ahamiyat kasb etgan. Yigit va qizlarni o‘zlarining mashg‘ulotlari bilan tanishtirish, ularga ushbu mashg‘ulotlarni bajarishni o‘rgatish, Vatanni himoya qiluvchi baquvvat, aqlan yetuk, jamiyat va insonlar uchun xizmat qiluvchi shaxslarni shakllantirishda o‘yinlarning o‘rni beqiyos bo‘lgan. Ushbu davr turkiy dunyo xalqlari o‘yinlari hamda ularning jamiyatdagi ahamiyatini ochib berishda “Devonu lug‘otit turk”da bitilgan ma’lumotlar tahlili yaqindan yordam beradi.

Devonda qayd etilgan ma’lumotlarga ko‘ra, xalq o‘yinlarining bir qancha turlari mavjud bo‘lgan. Ushbu ma’lumotlarga tayangan holda o‘yinlarni quyidagi guruhlarga bo‘lish mumkin: bolalar o‘yinlari, sport o‘yinlari va hayvonlar bilan bog‘liq o‘yinlar.

Devonda keltirilgan bolalar o‘yinlari aqliy, harakatli va taqlidiy guruhlariga bo‘linib, turkiy qavmlar orasida keng tarqalgan. Birinchi guruhga kiruvchi o‘yinlardan biriga “mo‘nguz-mo‘nguz” (Кошғарий, 2017: 446) o‘yinini misol tariqasida keltirish mumkin. Bu o‘yin qoidasiga ko‘ra, bolalar daryo yoqasiga to‘plangan holda daryo yoki biror suv havzasi yoqasiga o‘tiradilar va sonlari orasiga qum solib to‘ldiradilar. Ishtirokchilardan biri o‘yin boshi etib tanlanadi. Barcha o‘z oyoqlari orasidagi qumga uradi va o‘yin boshi mo‘nguz-mo‘nguz (hayvon shoxi) deb aytadi. Shundan so‘ng qolgan ishtirokchilar ne mo‘nguz (nimaning shoxi) deb so‘raydilar. O‘yin boshi birin-ketin shoxli hayvonlarni sanay beradi. Qolgan ishtirokchilar esa ushbu hayvonlarning monlarini o‘yin boshi ketidan qaytarishi kerak. So‘ng o‘yin boshi chalg‘itish uchun shoxi hayvonlarni nomlaridan birini aytadi. Agar ishtirokchilardan kimdir ushbu shoxi yo‘q tuya, eshshak yoki ot kabi hayvonlardan birining nomini o‘yin boshi ketidan takrorlab yuborsa, uni suvga itarib yuboradilar. Bu aqliy o‘yindan ko‘zlangan maqsad shundan iboratki, bolalarni hayvonlarning turlari bilan yaqindan tanishtirish va ularning ziyrakliklarini oshirish hisoblanadi.

Bolalarga nafaqat tabiatni, balki, osmon jismlarini ham yaqindan nomlari hamda ko‘rinishlari bilan turli o‘yinlar orqali o‘rgatilgan bo‘lishi mumkin. Chunki, Mahmud Koshg‘ariy tomonidan deyarli barcha qavmlarda osmon jismlarining nomlari deyarli bir-xil tarzda keltirilgan. Xususan, Devonda Mushtariy, (yupiter) yulduzi – Erantuz, Mizon yulduzi – Qaraqush, Surayyo yulduzi – Ulkar, Yetti qaroqchi – Yetikan, Qutb yulduzi – Temurqazuq, Mirrix yulduzi – Baqirsoqim kabi yulduzlarning nomlari va ular bilan bog‘liq topishmoqlar qayd etilgan (Кошғарий, 1963. III: 47).

Bu davrdagi turkiylarning turmush tarzi va dunyoqarashiga oid boshqa manbalarda yana aqliy o‘yinlardan shaxmat kabi taxtada o‘ynaluvchi donali o‘yinlar mavjud bo‘lganligi qayd etilgan (Yusuf Xos Hojib, 2007: 85-86). Lekin boshqa bu kabi aqliy o‘yinlar xususida Devonda axborot uchramaydi.

Bolalarning harakatli o‘yinlaridan ayrimlari to‘g‘risida qiziqarli ma’lumotlar keltirilgan. Masalan, manbada “ko‘churma o‘yin”, “qarag‘uni” kabi o‘yinlar haqida barafsil axborot berilgan. Unga ko‘ra, “ko‘churma o‘yin” yana boshqa o‘n to‘rt (Кошғарий, 1960: 452) nomi bilan qayd etilgan. Ushbu o‘yinni o‘ynash uchun yerga qo‘rg‘onga o‘xshatib to‘rt chiziq chizib, unga eshik qilingan va yumaloq tosh yoki yong‘oq tashlab o‘ynalgan. Bunday harakatli o‘yin bolalarni nishonni aniq olishga o‘rgatgan va chaqqonroq bo‘lishga undagan. Shuningdek, ushbu o‘yin o‘zgarishlarga uchragan holda hozirgi kungacha yetib kelgan.

“Devonu lug‘otit tukr” sahifalarida harakatli o‘yinlardan yana biri bo‘lgan “qarag‘uni” qayd etib o‘tilgan. Keltirilgan ma’lumotlardan ushbu jarayon bolalar tomonidan kechasi o‘ynalganini tushunish mumkin (Кошғарий, 1960: 143).

Manbada qizlarga xos bo‘lgan taqlidiy o‘yinlardan qo‘g‘irchoq o‘yini haqida ma’lumot mavjud. Unga ko‘ra qo‘g‘irchoq (Кошғарий, 2017: 198)ning odam suratida bo‘lganligi tilga olinadi. Tabiiyki, qo‘g‘irchoq vositasida turli taqlidiy o‘yinlar asrlar osha o‘ynab kelingan va ushbu o‘yinlar bolalarning ham aqliy taraqqiyotiga ham ijtimoiy qonun-qoidalarni o‘zlashtirishiga yaqindan yordam bergan.

Devonda yana bir qator bolalar o‘yinlari to‘g‘risida ma’lumotlar uchraydi. Ammo ularning qoidalari, shartlari yoki tafsilotlari aniq hamda to‘liq tarzda keltirib o‘tilmagan. Xususan, “changli” (Кошғарий, 2017: 452) o‘yini shular jumlasidandir.

Turkiy xalqlar orasida qator sport turlari shakllangan bo‘lib, ularda asosan, voyaga yetgan yigitlar, qizlar yoki yoshi kattalar qatnasha olgan. Bunday o‘yinlar qatorida kurash, ot poygasi, chavgon, kamondan o‘q uzish, oshiq, to‘piq kabilarni kiritish mumkin. Turkiy xalqlar orasida eng qadimgi va eng ommaviy o‘yinlardan biri kurash bo‘lib, bu o‘yin bayramlarda, to‘ylarda turli rasmiy tadbirlarda o‘ynalgan. Kurashdan yoshlarni sinash, saralash, chiniqtirish va janglardan avval harbiy tayyorgarlikni ko‘zdan kechirish maqsadida qo‘llab kelingan. Shuningdek, kurashga yoshlarni o‘rgatish ijtimoiy tabaqa doirasida valiaxdlikka tayyorlash talabiga aylangan. Shu tarzda ularni jasur va qo‘rqmas qilib tarbiyalash mukin deb qaralgan (Рашид-ад-дин, 1952: 262). Kurash qadimdan kuyovlarni sinash maqsadida ham to‘y kuni o‘tkazib kelingan bo‘lib, mag‘lub bo‘lgan yigitlar o‘zlari tanlab kurash tushgan qizga uylana olmagan yoki eng qadimgi davrlarda qizning ixtiyoriga to‘liq o‘tgan (Элиан, 1963: 93). Xususan, Devonda xoqoniya qizlarining mohir kurashchi ekanliklari va to‘y kechasi bo‘lajak kuyov bilan kurash tushish odati bo‘lganligi qayd etilgan (Кошғарий, 1960: 439). Ushbu bellashuv turi yosh va jins tanlamaganligi hamda bir necha maqsadlarga o‘tkazilganligini Devondagi ma’lumotlar dalillaydi. Bundan tashqari, eng qadimgi davrdan mavjud bo‘lgan hamda marosimiy ahamiyat kasb etgan yakkakurash turining turkiy xalqlar hayotidagi o‘rnini ko‘rsatib beradi.

Turkiy xalqlar orasida chorvachilik, ayniqsa, yilqichilik qadimdan taraqqiy etib kelgan mashg‘ulot sanalgan. Ushbu mashg‘ulot ta’sirida ot bilan bog‘liq qator o‘yinlar shakllangan va ommaviy bellashuv – sport darajasiga ko‘tarilgan. ulardan biri “yarish” (Кошғарий, 1963. III: 17) – ot poygasi hisoblanadi. Ushbu o‘yin yilqini saralash, to‘qnashuvlardan avval askarlarni harbiy ko‘rikdan o‘tkazish va yilqini jismonan hamda ruhan tushinib olish uchun amalga oshirilgan. Chunki jang maydonida ot va uning ustidagi askarning uyg‘un harakatlanishi muhim jarayon hisoblangan.

Ot poygasi orqali yilqining chidamliligi, tezligi va abjirligi sinalib, zotni yaxshilashda bu o‘yin alohida ahamiyat kasb etgan. Natijada, yanada tezroq va abjir otni yetishtirish yo‘llari o‘ylab topilgan. Ushbu usullardan biri yovvoyi otdan olingan qulun bo‘lib, bunday qulun eng chopqir ot bo‘lib yetishgan. Bunday chopqir qulun “arqun” deb atalgan (Кошғарий, 1960: 132).

Ot ishtirokida o‘ynaluvchi yana bir o‘yin “chavgon” (Кошғарий, 1960: 382) sanalib, yilqichilikda otlarni saralash, harbiy sohada tayyorgarlik mashqi maqsadida o‘tkaziluvchi va keyinchalik hukmron ijtimoiy tabaqa tomonidan o‘ynaluvchi o‘yinga aylandi. Ushbu o‘yin keyingi davrlarda ham keng omma va ayniqsa, yuqori tabaqa vakillari bilishi shart bo‘lgan o‘yinlardan biri sanalgan (Кайковус, 2016: 84). Chig‘atoy ulusi davri (Мирзо Улуғбек, 1993: 73), temuriylar (Кадыров, 2013: 103) va keyingi sulolalar davrida ham bu o‘yin muhim ijtimoiy jarayon sifatida qaralgan.

Chorvachilik sohalari ichida qo‘ychilik alohida iqtisodiy ahamiyat kasb etgan. Shuning uchun zotli qo‘chqorlarni otarga qo‘shish maqsadida saralash usuli sifatida “qo‘chqor urishtirish” o‘yinidan foydalanilgan. Devonda bu o‘yin nomi “qoch susturdi” tarzida qayd etilgan (Кошғарий, 1963. II: 214).

Xalq o‘yinlaridan manbada tilga olingan yana bir turi bo‘lib, ushbu o‘yinni barcha o‘ynashi mumkin bo‘lgan. Bu o‘yin yosh, jins yoki ijtimoiy cheklovlardan holi tarzda o‘ynalgan va bugungi kunda ham o‘ynalib keladi. Bu “qarab tepar” yoki “lanka” o‘yini hisoblanib, asarda “tebuk” tarzida yozib qoldirilgan. “Tebuk” (Кошғарий, 1960: 367) – echki yungi bog‘langan g‘ildirak yoki g‘altak shaklidagi tepib o‘ynaluvchi o‘yin bo‘lganligi xususida esga olinadi. Ushbu o‘yin hozirgi kunda ham chorvador aholi orasida saqlanib kelmoqda.

Kishining ziyrakligi, diqqatini va hushyorligini oshiruvchi yana bir o‘yin haqida Devonda ma’lumot beriladi. “To‘piq osish” tarzida keltirilgan o‘yin katta kishilar tomonidan o‘ynalgan (Кошғарий, 1960: 198). “To‘piq o‘yini” ikki kishining kelishuviga ko‘ra berkituvchi uni hamisha yonida olib yurishi shart bo‘lgan va eng nozik joyda (hammomda) so‘ralganda ham ko‘rsata olishi talab etilgan. So‘ralgan vaqtda va joyda to‘piqni ko‘rsata olgan ishtirokchi yutgan hisoblangan.

Eng qadimdan muhim ahamiyat kasb etgan va ovchilik mahsuli sifatida paydo bo‘lgan o‘yin “kamon otish” hisoblanadi. Manbada ushbu o‘yinga oid juda ham qimmatli axborotlar keltirib o‘tilgan. Xususan, o‘q otishga mo‘ljallangan nishon – “amach” (Кошғарий, 1960: 117) va otish mashqi uchun alohida maydon tayyorlangan hamda bunday yer “amachliq yer” deb atalgan (Кошғарий, 1960: 166). Shuningdek, merganlikni sinash maqsadida turkiy xalqlar o‘rtasida kamon bilan bog‘liq boshqa o‘yinlar ham shakllangan. “Qarin atish” o‘yini maxsus jarayon bo‘lib, so‘yilgan hayvon qorni nishon tarzida osilgan va uni aniq nishonga olgan qatnashchi so‘yilgan hayvon go‘shtidan ulush olish huqiqiga ega bo‘lgan (Кошғарий, 1960: 383).

Kamonbozlik mahoratini charxlovchi bunday o‘yinlarning turi va o‘ynalish usullari turlicha shakllangan. Masalan, kamonbozlik o‘yinlari turkiy xalqlar orasida ot ustida harakatlanib ketish vaqtida otish bilan amalga oshiriluvchi jarayon ham hisoblangan. Keyingi davrlarda bunday o‘yin “qovoq chopish” (Xondamir, 2011: 15) deb ham atalgan. Bunda qovoqni yuqori joyga qo‘yilib, ot choptirib kelib kamondan o‘q uzilgan. Bu o‘yin “oltin qovoq otish” deb ham aytilgan va harbiy amaliyotlar oldidan o‘tkaziluvchi hamda harbiy tayyorgarlikni oshiruvchi yoki turli mamlakatlardan elchilar kelganda rasmiy marosimlarda namoish etiluvchi jarayon ham hisoblangan.

Kamondan o‘q uzishning uzoqlikka va balandlikka kabi shartli o‘yinlari ham turkiy xalqlar orasida mavjud bo‘lganligi Devonda aks ettirilgan. Masalan, uzoq masofaga o‘q yetib borishi maqsadida otish usuli “churam” deb atalgan. Bu usulda kamonchi yerga chalqancha yotgan holda o‘q otadi va bunday usulda otilgan o‘q “churam o‘qi” deb yuritilgan (Кошғарий, 1960: 391). Yuqoriga o‘q otishda bellashish esa “angar qazlashuv” (Кошғарий, 1963. II: 260) tarzida yozilgan bo‘lib, kamondan o‘q uzishning ko‘plab turli o‘yinlari bo‘lganini tasdiqlaydi. Kamondan o‘q uzishni mashq qilib bo‘sh vaqtda o‘yin o‘ynash boburiy malikalarning ham sevimli mashg‘uloti hisoblangan. Bu o‘yin “Humoyunnoma”da “zaxgirtaroshlik” (Гулбаданбегим, 1998: 51) deb qayd etilgan. Devonda uchraydigan kamondan o‘q uzishga oid yana bir ma’lumotda yuksak nomli jihoz tilga olinib, u kamonchilar barmoqlariga kiyadigan barmoq qopi (Кошғарий, 1963. III: 53) ekanligi tushuntiriladi. Bu jihoz ta’rifida uni tikuvchilar barmoqlariga nina botmasligi uchun barmoqlariga kiyib ishlashi qayd etilgan. Ushbu ma’lumotdan anglash mumkinki, kamonbozlikning yana bir turi bevosita ushbu o‘yinda ishlatiluvchi jihoz nomi bilan ham atalgan. Chunki, “Humoyunnoma”da keltirilgan “zixgir” so‘zi angishvona ma’nosini anglatadi. Devonda yozib qoldirilgan atama ham aynan shu ma’noni anglatgan va ushbu jihozning mis yoki teridan yasalganligini e’tirof etib o‘tilgan. Demak, ushbu jihoz nomi bilan atalgan kamondan o‘q uzish o‘yini keyinchalik aynan shu mazmundagi boshqa so‘z bilan atalgan.

“Devonu lug‘otit turk”da yozib qoldirilgan yana bir o‘yin “oshiq o‘yini” bo‘lib, aslida aqliy o‘yinlar sirasiga kirgan. Vaqt o‘tishi bilan tavakkalchilikka asoslangan o‘yin sifatida tanilgan. Asarda oshiq suyagini tashlaganda tushishi mumkin bo‘lgan ikki xil holat mavjudligi tilga olingan. Bu holatlar quyidagicha keltirilgan: “chik” – o‘yinda oshiqning qorni bilan tushishi, chiki (Кошғарий, 1960: 321) va “puk” – o‘yinda oshiqning orqasi bilan tushishi, pukka holati. Shuning uchun bu o‘yin – “chik-puk” deb atalgan (Кошғарий, 2017: 367). Bu o‘yin biror narsani garovga qo‘yish orqali o‘ynalgan.

Turli o‘yinlar shakllanishi natijasida qoidalar, me’yorlar hamda ularga xos bo‘lgan talablarning vujudga kelishiga olib kelgan. Deyarli barcha o‘yinlarda o‘ziga xos qoidalar va xalq fe’l-atvorini ko‘rsatuvchi yoki shakllantiruvchi me’yorlar qabul qilingan. O‘yinlarda halollikka, tenglikka va ijtimoiy adolat tamoillariga e’tibor qaratilgan. Inson omili eng oliy tushuncha sifatida qaralgan hamda hayvonlarga ozor bermaslikka harakat qilingan. Ushbu jihatlar ayniqsa, Devonda ko‘rsatib o‘tilgan o‘yinlarning qonun-qoidalarida yaqqol ko‘zga tashlanadi. Xususan, “yarish” (“ot poygasi”) va “chavgon” o‘yinlarida maydon arqon yoki chiziq bilan aniq belgilab olingan. Bunday arqon tortilgan chegara “talas” (Кошғарий, 1960: 347) deb atalgan. Ushbu atama ayrim qavmlarda “tasal” (Кошғарий, 1960: 373) tarzida iste’molda bo‘lgan. Ushbu ma’lumotlardan ko‘rinadiki, turkiylar turli o‘yinlarni o‘tkazishda jarayonga mos maydon va ma’yorlarni qat’iy o‘rnatib olganlar. Masalan, qanday o‘yin bo‘lishiga qaramay jarayonga mos tanlangan maydon bo‘lib, u “oynag‘u yer” (Кошғарий, 1960: 142) deb atalgan.

O‘yinlarni tashkillashda va o‘tkazishda ijtimoiy tenglikni saqlash muhim ahamiyat kasb etgan. “Chavgon”, “chillak” yoki “kamondan o‘q uzish” kabi o‘yinlarda qaysi jamoa yoki ishtirokchi o‘yinni boshlab berishini belgilashda qur’a tashlangan. Bu jarayon “cheklashuv” (Кошғарий, 1963. II: 244) deb atalgan. Shunday jarayonlar orqali o‘yinlarda xolislik va adolatni saqlashga hamda o‘yinboshilar yoki hakamlar tomonidan ishtirokchilar o‘rtasidagi adolatga saqlashga harakat qilingan.

Xalq o‘yinlari bilan bog‘liq manbada keltirilgan qimmatli ma’lumotlarning yana bir guruhi o‘yin jihozlari va vositalari e’tiborga olingan qaydlardir. Ushbu atamalar sirasiga “tobiq” (Кошғарий, 1960: 360) yoki “topiq” – chavgon o‘ynaladigan koptok (Кошғарий, 1963. III: 81), “qurman” – o‘g‘uz va qipchoqlarda o‘q-yoy solinadigan idish (Кошғарий, 1960: 416), “kiyish” – o‘qdon (Кошғарий, 1963. III: 140), “qurshag‘” – “chalish” sport turida muhim bo‘lgan belbog‘ (Кошғарий, 1960: 432), “saqalduq” – “chavgon” yoki “yarish” kabi o‘yinlarda qalpoq boshdan tushib ketmasligi uchun unga bog‘lanib, chag‘ ostidan o‘tkazib qo‘yiladigan chizimcha (Кошғарий, 1960: 482), “azri” – “chavgon” yoki “chillak” o‘yinlaridan koptokni urish uchun mo‘ljallangan yog‘och (Кошғарий, 1963. II: 31), “bandal” – bosh qismi cho‘qmoqli yog‘och (Кошғарий, 1960: 445) kabi jihozlar nomlari kiradi.

Turkiy qavmlarning xalq o‘yinlari va ularning jihozlari madaniyatda o‘ziga xos tarzda aks etgan yoki aholi turmush tarziga turlicha ko‘rinishlarda ta’sir etgan. Masalan, masofa o‘lchov birliklariga “ot poygasi” yoki “kamondan o‘q uzish” o‘yinlari ta’sir o‘tkazgan. Bir choparlik masofa “yarshim” (Кошғарий, 1963. III: 54) deb atalsa, kamon o‘qi uchib o‘tishiga teng masofa “g‘alva” (338) deb atalgan hamda keng masofa birligi sifatida iste’molda bo‘lgan. Bundan tashqari, ayrim jihozlarning nomlari kishilarning atoqli ismi sifatida ham qo‘yilgan. Bunday isimlardan ushbu davrdagi eng mashhuri “To‘qoq” bo‘lib, uning mazmuni temir kamon mazmunini anglatgan. Bu nom ushbu shaxsning kamon otishdagi mohirligi tufayli laqab sifatida berilgan nomi ham bo‘lishi mumkin (Садр ад-дин Али ал-Хусайни, 1980: 171).

Turli musobaqa va bellashuvlar uyushtirilib, g‘oliblarni taqdirlash dolzarb ahamiyatga ega bo‘lgan. Yutuq sifatida qimmatli buyumlar, ot va hattoki qalliq (Кошғарий, 1963. II: 257) belgilanishi mumkin bo‘lgan. G‘oliblarga tortiq etilgan mukofotlardan biri sifatida “tanguk” – chavgon o‘yinida koptokni tortilgan o‘rovdan o‘tkazganga beriladigan ipak kiyimlik bo‘lganligi qayd etilgan.

Bu davrda adabiy asarlarda yoy yoki o‘qni ta’riflash asnosida madaniy hayotda ushbu jihozlarning insonga qay darajada bog‘liqligi aks ettirilgan. Xususan, kamon ta’rifi quyidagicha keltiriladi: Yoyning shaklini falak qismlaridan olganlar, chunki olimlar falak doirasining qismlarini qavs, ya’ni yoy deganlar. Qavsning bir uchini ikkinchi uchi bilan birlashtiruvchi to‘g‘ri chiziq vatar, ya’ni kerish deyiladi, falak doirasining markazidan chiqib qavs kengligining o‘rtasidan o‘tadigan chiziqni sahm, ya’ni o‘q deydilar. Aytishlaricha kavkablarning ta’siridan va boriy taoloning irodasi-yu amri bilan yerga yuborilgan yaxshilik va yomonlik shu vatar va qavslar orqali o‘tib, xuddi mergan qo‘lidagi o‘q kerish va yoydan o‘tib ovga tekkandek nishondagi insonga qadaladi (Умар Хайём, 1990: 34).

Yosh avlodni yetuk qilib tarbiyalashda yoki ularni jamiyatning to‘laqonli a’zosi sifatida shakllantirishda o‘yinlarning ahamiyatiga alohida e’tibor berilgan. Ular bilan bog‘liq ibratli hikmatlar, maqollar aholi orasida keng tarqalgan. Ayniqsa, o‘g‘il bolalarni tarbiyalashda o‘q otishni o‘rgatish muhim ekanligi qayd etilgan (Абу Бакр ар-Розий, 1994: 28). Bu o‘yin yigitlarni sabrli va qaror qabul qilishda irodali bo‘lishini ta’minlashi yozib qoldirilgan (Геркавец, 2015: 75). Shuningdek, xalq qarashlarida mohir mergan bo‘lish uchun ko‘p mashq qilish va shunda ham u o‘q otishda yanglishishi mumkinligi ham inobatga olingan (67). Demak, turkiylarning xalq o‘yinlari aholi madaniyatida katta ta’sirga ega bo‘lgan va turmush tarzida dolzarb ahamiyat kasb etgan.

**Xulosa va takliflar.**

Xulosa sifatida quyidagi fikrlarni bildirish mumkin:

Birinchidan, “Devonu lug‘otit turk” juda katta elshunoslik manbasi sifatida milodning dastlabki yuzyilliklaridagi aholining kundalik hayoti, mashg‘ulotlari, turmush tarzi va tasavvurlarida xalq o‘yinlarining o‘rni hamda ahamiyatini ochib berishda asosiy tarixiy, madaniy asar hisoblanadi;

Manbada qayd etilgan ma’lumotlarning ushbu davrga mansub boshqa tarixiy asarlar bilan qiyosiy tahlili shuni ko‘rsatadiki, turkiy xalqlarda shaxs tarbiyasi, mashg‘ulotlarida saralash jarayoni, marosimiy hayotida, harbiy mashqlarida va keyinchalik siyosiy qurol sifatida xalq o‘yinlaridan o‘ziga xos tizimni yaratganlar;

Xalq o‘yinlari, sport turlari qoidalari va me’yorlarini Turon aholisi madaniyatining hamda fe’l-atvorining mahsuli sifatida insonparvarlik, tabiatni asrash, ijtimoiy adolat, jo‘mardlik tamoillarini tashuvchi ijtimoiy hodisa sifatida dolzarb ahamiyat kasb etganligi Devonda batafsil aks ettirilgan. Ushbu tushunchalarning elshunoslik tahlili asosidagi tadqiqi ushbu davr aholi dunyoqarashini batafsil o‘rganish hamda tushunish imkonini beradi.

“Devonu lug‘otit turk”da tilga olingan ma’lumotlar Turon aholisining shu davrdagi qadriyatlarini yanada yaxshiroq anglashga, milliy o‘yinlarni qayta tiklashga yaqindan yordam beriladi;

Milodning dastlabki yuzyilliklarida mavjud bo‘lgan xalq o‘yinlarining aholi o‘rtasidagi o‘tkazilish maqsadlari va vazifalari turlicha bo‘lib, adabiy hayotga hamda xalq og‘zaki ijodiga katta ta’sir o‘tkazgan. Ushbu ta’sir na’munalarini “Devonu lug‘otit turk” asosida yanada chuqurroq tadqiq etish talab etiladi.

**Iqtiboslar/Сноски/References/Kaynaklar**

[1] Маҳмуд Кошғарий. Девону луғати-т-турк (туркий сўзлар девони). – Тошкент: Ғафур Ғулом, 2017, – 488 б.

[2] Маҳмуд Кошғарий. Девону луғотит турк. – Тошкент: Ўзбекистон ССР фанлар академияси нашриёти, 1963. III том. – 463 б.

[3] Yusuf Xos Hojib. Qutadg‘u bilig (Saodatda eltuvchi bilim). — Toshkent. Cho‘lpon nomidagi nashriyot-matbaa ijodiy uyi, 2007. – 200 b.

[4] Маҳмуд Кошғарий. Девону луғотит турк. – Тошкент: ЎзССР фанлар академияси нашриёти, 1960. I том. – 500 б.

[5] Маҳмуд Кошғарий. Девону луғотит турк. – Тошкент: ЎзССР фанлар академияси нашриёти, 1960. I том. – 500 б.

[6] Маҳмуд Кошғарий. Девону луғати-т-турк (туркий сўзлар девони). – Тошкент: Ғафур Ғулом, 2017, – 488 б.

[7] Маҳмуд Кошғарий. Девону луғати-т-турк (туркий сўзлар девони). – Тошкент: Ғафур Ғулом, 2017, – 488 б.

[8] Рашид-ад-дин. Сборник летописей. Том I. книга первая. – Москва: Издательство академии наук СССР, 1952. 316 с.

[9] Клавдий Элиан. Пестрые рассказы. Москва, 1963. – 186 с.

[10] Маҳмуд Кошғарий. Девону луғотит турк. – Тошкент: ЎзССР фанлар академияси нашриёти, 1960. I том. – 500 б.

[11] Маҳмуд Кошғарий. Девону луғотит турк. – Тошкент: Ўзбекистон ССР фанлар академияси нашриёти, 1963. III том. – 463 б.

[12] Маҳмуд Кошғарий. Девону луғотит турк. – Тошкент: ЎзССР фанлар академияси нашриёти, 1960. I том. – 500 б.

[13] Маҳмуд Кошғарий. Девону луғотит турк. – Тошкент: ЎзССР фанлар академияси нашриёти, 1960. I том. – 500 б.

[14] Кайковус. Қобуснома. – Тошкент: Янги аср авлоди, 2016. – 224 б.

[15] Мирзо Улуғбек. Тўрт улус тарихи. — Тошкент: Чўлпон, 1993. – 352 б.

[16] М.Х. Кадыров. Труды по истории зрелещных искусств Узбекистана в-Х томах. Том III. Ташкент 2013. – 384 с.

[17] Маҳмуд Кошғарий. Туркий сўзлар девони. – Тошкент: Ўзбекистон ССР фанлар академияси нашриёти, 1963. II том. – 428 б.

[18] Маҳмуд Кошғарий. Девону луғотит турк. – Тошкент: ЎзССР фанлар академияси нашриёти, 1960. I том. – 500 б.

[19] Маҳмуд Кошғарий. Девону луғотит турк. – Тошкент: ЎзССР фанлар академияси нашриёти, 1960. I том. – 500 б.

[20] Маҳмуд Кошғарий. Девону луғотит турк. – Тошкент: ЎзССР фанлар академияси нашриёти, 1960. I том. – 500 б.

[21] Маҳмуд Кошғарий. Девону луғотит турк. – Тошкент: ЎзССР фанлар академияси нашриёти, 1960. I том. – 500 б.

[22] Маҳмуд Кошғарий. Девону луғотит турк. – Тошкент: ЎзССР фанлар академияси нашриёти, 1960. I том. – 500 б.

[23] Ғиёсиддин бин Ҳумомиддин Хондамир. Буюклик хислати. – Тошкент: Sharq, 2011. – 304 б.

[24] Маҳмуд Кошғарий. Девону луғотит турк. – Тошкент: ЎзССР фанлар академияси нашриёти, 1960. I том. – 500 б.

[25] Маҳмуд Кошғарий. Туркий сўзлар девони. – Тошкент: Ўзбекистон ССР фанлар академияси нашриёти, 1963. II том. – 428 б.

[26] Маҳмуд Кошғарий. Девону луғотит турк. – Тошкент: Ўзбекистон ССР фанлар академияси нашриёти, 1963. III том. 463-бет.

[27] Маҳмуд Кошғарий. Девону луғати-т-турк (туркий сўзлар девони). – Тошкент: Ғафур Ғулом, 2017, – 488 б.

[28] Маҳмуд Кошғарий. Девону луғотит турк. – Тошкент: ЎзССР фанлар академияси нашриёти, 1960. I том. – 500 б.

[29] Маҳмуд Кошғарий. Девону луғотит турк. – Тошкент: ЎзССР фанлар академияси нашриёти, 1960. I том. – 500 б.

[30] Маҳмуд Кошғарий. Девону луғотит турк. – Тошкент: ЎзССР фанлар академияси нашриёти, 1960. I том. – 500 б.

[31] Маҳмуд Кошғарий. Туркий сўзлар девони. – Тошкент: Ўзбекистон ССР фанлар академияси нашриёти, 1963. II том. – 428 б.

[32] Маҳмуд Кошғарий. Девону луғотит турк. – Тошкент: ЎзССР фанлар академияси нашриёти, 1960. I том. – 500 б.

[33] Маҳмуд Кошғарий. Девону луғотит турк. – Тошкент: Ўзбекистон ССР фанлар академияси нашриёти, 1963. III том. 463-бет.

[34] Маҳмуд Кошғарий. Девону луғотит турк. – Тошкент: ЎзССР фанлар академияси нашриёти, 1960. I том. – 500 б.

[35] Маҳмуд Кошғарий. Девону луғотит турк. – Тошкент: Ўзбекистон ССР фанлар академияси нашриёти, 1963. III том. 463-бет.

[36] Маҳмуд Кошғарий. Девону луғотит турк. – Тошкент: ЎзССР фанлар академияси нашриёти, 1960. I том. – 500 б.

[37] Маҳмуд Кошғарий. Девону луғотит турк. – Тошкент: ЎзССР фанлар академияси нашриёти, 1960. I том. – 500 б.

[38] Маҳмуд Кошғарий. Туркий сўзлар девони. – Тошкент: Ўзбекистон ССР фанлар академияси нашриёти, 1963. II том. – 428 б.

[39] Маҳмуд Кошғарий. Девону луғотит турк. – Тошкент: ЎзССР фанлар академияси нашриёти, 1960. I том. – 500 б.

[40] Маҳмуд Кошғарий. Девону луғотит турк. – Тошкент: Ўзбекистон ССР фанлар академияси нашриёти, 1963. III том. 463-бет.

[41] Истахрий. Хуросон ва Мовароуннаҳр.– Тошкент: Фан, 2019. – 480 б.

[42] Садр ад-Дин Али ал-Хусайни. Ахбар ад-даулат ас-селджукиййа (ЗУБДАТ АТ-ТАВАРЙХ ФИ АХБАР АЛ-УМАРА ВА-А-МУЛУК АС-СЕЛДЖУКЙЙЙА). – Москва: Главная редакция восточной литературы, 1980. – 273 с.

[43] Маҳмуд Кошғарий. Туркий сўзлар девони. – Тошкент: Ўзбекистон ССР фанлар академияси нашриёти, 1963. II том. – 428 б.

[44] Умар Хайём. Наврўзнома. – Тошкент: Меҳнат, 1990. – 79 б.

[45] Абу Бакр ар-Розий. Касалликлар тарихи. – Тошкент: Абдулла Қодирий номидаги халқ мероси нашриёти, 1994. – 256 б.

[46] Геркавец А.Н. Codex Cumanicus. – Алматы: Баур, 2015. – 1348 с.

[47] Маҳмуд Кошғарий. Девону луғотит турк. – Тошкент: Ўзбекистон ССР фанлар академияси нашриёти, 1963. III том. 463-бет.